Nøgleord

Sammendrag



Nøgleord

1. EF-varemærker – definition på og erhvervelse af et EF-varemærke – absolutte registreringshindringer – risiko for, at der opstår eneret på et tegn – ingen speciel forbindelse med en særlig registreringshindring

[Rådets forordning nr. 40/94, art. 7, stk. 1, litra b)-e)]

2. EF-varemærker – definition på og erhvervelse af et EF-varemærke – absolutte registreringshindringer – varemærker uden fornødent særpræg – tredimensionale varemærker, der består af en fremstilling af varen – interesse i at holde fremstillingen til rådighed – betydning

[Rådets forordning nr. 40/94, art. 7, stk. 1, litra b)]

3. EF-varemærker – definition på og erhvervelse af et EF-varemærke – tegn, der kan udgøre et varemærke – den omhandlede vares emballage – påkrævet for markedsføringen af flydende varer – fornødent særpræg – betingelse – forbrugerens umiddelbare opfattelse heraf som angivelse af den handelsmæssige oprindelse

[Rådets forordning nr. 40/94, art. 7, stk. 1, litra b)]

4. EF-varemærker – definition på og erhvervelse af et EF-varemærke – absolutte registreringshindringer – varemærker uden fornødent særpræg – tredimensionale varemærker – formen af en drikkevares indpakning – artstypisk udseende

[Rådets forordning nr. 40/94, art. 7, stk. 1, litra b)]

Sammendrag

1. Ved anvendelsen af artikel 7, stk. 1, litra b)-e) i forordning nr. 40/94 om EF-varemærker kan der ikke bevises nogen direkte og speciel forbindelse mellem risikoen for, at der opstår en eneret på et tegn, og en særlig absolut registreringshindring. Tværtimod er de absolutte registreringshindringer, der fremgår af de nævnte bestemmelser, udtryk for fællesskabslovgivers ønske om at undgå anerkendelse af enerettigheder for en erhvervsdrivende, der kan hindre konkurrence på markedet for de pågældende varer eller tjenesteydelser.

(jf. præmis 14)

2. Den interesse, som konkurrenterne til den, der har ansøgt om registrering af et tredimensionalt varemærke, der udgøres af en fremstilling af varen, kan have i frit at kunne vælge deres egen vares form og design, kan i sig selv hverken være en begrundelse for at nægte registrering eller et kriterium, der i sig selv er tilstrækkeligt til at bedømme varemærkets fornødne særpræg. Ved at udelukke registrering af tegn, der mangler det fornødne særpræg, beskytter artikel 7, stk. 1, litra b), i forordning nr. 40/94 om EF-varemærker kun interessen i, at forskellige varianter af en vares fremtræden holdes til rådighed, i det omfang varens fremtræden, for hvilken der er ansøgt om registrering, ikke umiddelbart og uafhængigt af brugen i henhold til artikel 7, stk. 3, i forordning nr. 40/94 kan udfylde et varemærkes funktion, dvs. at give den relevante omsætningskreds mulighed for at adskille den pågældende vare fra varer af en anden handelsmæssig oprindelse.

(jf. præmis 32)

3. Et tegn, der har andre funktioner end som varemærke, har kun fornødent særpræg i den i artikel 7, stk. 1, litra b), i forordning nr. 40/94 om EF-varemærker anvendte betydning, hvis det uden videre kan opfattes som en oplysning om den handelsmæssige oprindelse af de pågældende varer eller tjenesteydelser, således at den relevante kundekreds uden risiko for forveksling kan adskille varemærkeindehaverens varer eller tjenesteydelser fra dem, der har en anden handelsmæssig oprindelse.

Hvad særligt angår et varemærke, der består af emballeringen af en flydende vare, som mærket søges registreret for, opfatter gennemsnitsforbrugeren – der i første omgang tillægger emballagen en ren indpakningsfunktion, da denne emballage er påkrævet for markedsføringen – kun denne emballages form som en angivelse af varens handelsmæssige oprindelse, hvis denne form uden videre er egnet til at blive opfattet som en sådan angivelse.

(jf. præmis 38)

4. Tredimensionale varemærker, der består af forskellige stående posers udseende, som er ansøgt registreret for frugtdrikke og frugtsaft, der henhører under klasse 32 i Nice-arrangementet, savner fornødent særpræg i henhold til artikel 7, stk. 1, litra b), i forordning nr. 40/94 om EF-varemærker, når forskellen mellem de ansøgte udformninger i forhold til en stående poses artstypiske udseende er simple varianter af dette udseende, og således når disse poser ikke har en tilstrækkeligt udpræget, usædvanlig karakter til, at gennemsnitsforbrugeren opfatter disse poser i sig selv som en angivelse af den særlige handelsmæssige oprindelse for de varer i denne kategori.

(jf. præmis 34, 42, 52 og 57)